Lectori Benevolo. 
Ecce tandem ex prelo prodit opus illud Sibthorpianum, cui nomen 
inditum est Florae Gr^c^e, quum jam post obitum auctoris quadraginta 
quinque praeterierunt anni. Neque in eo solum vir egregius operam suam 
praestitit, ut cognitione diligenti et scientia singulari rem herbariam Grae- 
corum collectam digereret ; sed idem fundi annuos fructus legavit, unde et 
liber, et quod multo majus est, istae tabulae, tum propter pulcritudinem, 
tum quod tam prope ad naturae veritatem accedunt praestantissimae, 
publici juris fieri possent. 
Operi promovendo per tot annos praefuerunt, quibus Sibthorpius 
curam testamenti sui demandaverat, Johannes Hawkins socius ejus labo- 
rum itinerumque, et Thomas Platt, quo diu usus erat familiarissime. 
Hi ultra concessum humani aevi spatium suo quodam fato durasse videntur, 
tamquam ad id ipsum ut amicis liceret amici votis quam absolutissime 
satisfacere. Unum quodammodo molestius ferunt, quod non potuerint 
totum illud mille tabulas, quod testator ipse praefiniverat, efficere. 
Causam tamen apud omnes probatum iri sperant. Quippe tantum 
indicium liberalissimi animi tam insigni legato vix dederat Sibthorpius, 
quum, uno mensi interposito, subita morte est praereptus. Decimam igitur 
centuriam, quam operis finem fore sibi animo proposuerat, neque explevit, 
neque unde alii possent explere, reliquit. Huc accedit, quod pictor, cujus 
eximia opera adhuc datum est uti, et ipse desiit vivere. Ita quum omnes 
necessariae opes ad rem ex sententia auctoris perficiendam desint, nemo 
profecto reperietur, qui culpae putet vertendum, si ordo tabularum non 
ultra DccccLxvi am processerit. 
Is denique, qui post Smithii mortem curatoris est munere functus, 
hoc pro se dictum velit. Quum optime sciat quam nihil suo labore ad 
faustum exitum profuerit, tamen haud mediocri sibi ducit gloriae, ei se 
operi curando et ad finem perducendo interfuisse, quo nemo antehac 
indagatoribus naturae quicquam legavit splendidius. 
KALENDIS JUNIIS: ANNO SALUTIS MDCCCXL M °. EX COLLEGIO UNIVERSITATIS 
APUD LONDINENSES. 
